La cooperació catalana treballa sobre el terreny al Líban, Palestina i Turquia per a promoure l'apoderament dels col·lectius refugiats i donar suport a les administracions locals en la gestió dels recursos públics.
A Catalunya, fomenta l'educació per una ciutadania crítica i solidària amb les persones refugiades.
La comunitat internacional commemora el 20 de juny, dia mundial de les persones refugiades, amb un nou rècord històric de desplaçaments forçats.
Segons l'Alt Comissionat de les Nacions Unides per als Refugiats (ACNUR), més de 70,8 milions de persones es troben en aquesta situació, ja sigui dins de les fronteres del seu país (persones desplaçades internament) o bé més enllà de les seves fronteres.
Aquesta xifra suposa el doble que fa 20 anys, i un increment de 2,3 milions de persones respecte l'any passat.
El refugi és un dels eixos estratègics de la cooperació catalana, prioritat que recull el nou Pla director de cooperació al desenvolupament, aprovat pel Govern i pendent d'aprovació al Parlament de Catalunya.
Apoderament de les dones refugiades palestines, kurdes i síries
D'entre els projectes que l'Agència Catalana de Cooperació al Desenvolupament ha promogut els darrers dos anys hi destaquen el programa de l'Associació Catalana per la Pau per a promoure l'apoderament de les dones refugiades al Líban i Jordània, eliminar la violència de gènere i fomentar l'exercici dels seus drets.
L'actuació s'ha finançat a través de la convocatòria de programes biennals 2017-2018.
A Palestina, l'ACCD ha donat suport a l' Agència de les Nacions Unides per als Refugiats de Palestina a Pròxim Orient (UNRWA) per a fomentar els drets sexuals i reproductius de les dones refugiades de Palestina a Gaza a través de l'accés a serveis de salut materna infantil.
Finalment, el Centre Internacional Escarré per a les Minories Ètniques i les Nacions (CIEMEN) porta a terme, en el marc de la convocatòria de projectes 2018, una experiència pionera associativa i feminista basada en l'apoderament de població refugiada kurda juvenil mitjançant la cultura al Centre d'Art Pale de Diyarbakir.
A Catalunya, educació per al desenvolupament
A més de les actuacions internacionals, el Govern fomenta a Catalunya el coneixement sobre els desplaçaments forçats amb l'objectiu de millorar la cohesió social i promoure l'esperit crític i els valors solidaris.
La convocatòria de projectes del 2018, per exemple, ha finançat projectes de la Comissió Catalana d'Ajuda al Refugiat ('Repensem el dret d'asil: visibilitzant les múltiples causes dels desplaçaments forçats'), Edualter ('Educant per una solidaritat crítica i transformadora amb les persones refugiades').
També es troben en execució iniciatives començades l'any 2017, com és el cas dels projectes d' UNRWA Catalunya ('Seguim sent refugiats i refugiades de Palestina') i Fundipau ('Enfortint drets per evitar la necessitat de refugi').
Enfortiment dels municipis al Líban
A causa de la crisi de Síria, el Líban és actualment un dels països del món amb més persones refugiades.
Amb l'objectiu de donar resposta a aquesta situació, els principals actors de la cooperació catalana van signar l'any 2016 un acord d'entesa per actuar conjuntament al Líban.
La Generalitat de Catalunya, l'Ajuntament de Barcelona, la Diputació de Barcelona, l'Àrea Metropolitana de Barcelona i el Fons Català de Cooperació al Desenvolupament contribueixen al Programa de les Unides per al Desenvolupament (PNUD) en el Projecte de Suport a les Comunitats d'Acollida del Líban.
Aquest projecte té per objectiu contribuir en la gestió els serveis municipals actualment desbordats per l'augment de la població.
Concretament la gestió, eliminació i reciclatge de residus però també la millora de la gestió i abastament d'aigua, i l'atenció primària i els serveis de salut a la població.
Els municipis d'Al Fayhaa són els que han acollit més persones refugiades provinents de Síria a través dels corredors d'Homs i Alep.
Paral·lelament, la cooperació catalana també està implicada amb el projecte de la Unió Europea 'MASAR per a governs locals: Mantenint la força i la resiliència'.
És la iniciativa d'un consorci d'institucions i entitats dels Països Baixos, Dinamarca, Polònia i Catalunya, i la seva voluntat és enfortir les capacitats del governs locals libanesos i iraquians perquè puguin planificar el desenvolupament a llarg termini de les àrees urbanes, així com respondre als contextos canviants que es deriven de l'emergència humanitària a Síria.
El projecte es porta a terme amb fons de la Unió Europea i permetrà aportar l'expertesa de la Generalitat de Catalunya en àmbits diversos com la mobilitat, la planificació urbana, la protecció civil, aigua i sanejament i la gestió de residus.